Vruntlike gunste unde wes ic gudes vormach to allen tiden in redeliken saken. Juwer wisheit tho weten, dat dar ein man met ju is in juwer stad, de heit Olef Svarte unde was beseten under her Tord Bunden; de lep enwech met ein echtenmans wive in myns heren, her Heninges, len unde ward derover betreden in myns heren, des koniges, rechte. Unde wil dat bewisen van rechtes wegen, dat hey hadde broken lif unde gud. Hirmede halp ic em vor den provest, dat hey bicht nam vor sin sunde unde lovede, dat hey sik nummermer met er beweren en wolde. Sind der tid is hey er nagetagen unde heft sey der met ju to echte genomen. Vorumme bidde ic ju vruntliken, dat gy wol don unde delen juwe recht met em unde met er, of ic desgeliken met em mesdeder umme juwer bede willen solde don, of et sik so gevelle. Vortmer was mynes heren, des koninges, knecht der mid ju to Revele, dey heit Lasse Schütte; dem sprak desulve vorbenommede Olef Swarte to umme ein perd. Dar deit hey em unrecht an; dat pert hebbe ic genomen van rechtes wegen to, unde hey en heft der gein schult an, Lasse Schutte. Ok stal hey eim vysscher sin bod, do hey van henne scheide. Scriptum in Raseborch. De leve Got sy med ju. Cord Garse, voget van Roseborch (!). Adress: Den borgermester unde radmannen der stad Revel met werdicheit detur littera.